บริษัทประกันตั้งศูนย์สู้มหันตภัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

รวบรวมข้อมูลลูกค้าเสียหาย  หวั่นไร้ตัวเลขแจงสาธารณะ
โพสต์ทูเดย์ — สมาคมประกันวินาศภัย เตรียมตั้งคณะทำงานรวบรวมข้อมูลความเสียหายน้ำท่วม หลังประสบปัญหาไร้คนกลางรวมข้อมูล
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ทางสมาคมได้มีแนวคิดที่จะตั้งคณะทำงานรวบรวมข้อมูลมหันตภัยครั้งใหญ่ขึ้นมาโดยเฉพาะ เพื่อรวบรวมความเสียหาย และได้ขอความร่วมมือไปยังบริษัทสมาชิกว่า ข้อมูลใดที่ส่งให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ขอให้ส่งสำเนามาที่สมาคมด้วย เพื่อจะได้มีข้อมูลเดียวกัน ในการดำเนินการช่วยเหลือผู้ประสบภัยต่อไป
“ตอนนี้เราไม่รู้เลยว่าความเสียหายเกิดขึ้นเท่าไหร่ เพราะแต่ละบริษัทไม่ได้แจ้งมาที่สมาคม สิ่งที่ทำได้เพียงแค่คาดการณ์เท่านั้น” นายจีรพันธ์ กล่าว
นายจีรพันธ์ กล่าวว่า ผลจากเหตุการณ์มหันตภัยน้ำท่วมในปี 2553 และความเสียหายจากภัยจลาจล ทางสมาคมประกันวินาศภัยไม่สามารถรวบรวมข้อมูลความเสียหายทั้งระบบได้ เนื่องจากไม่ได้มีคณะทำงานทางด้านนี้โดยตรง และการขอความร่วมมือจากบริษัทประกันวินาศภัยที่เป็นสมาชิกก็ยาก เนื่องจากยังการขาดความไว้วางใจ และเชื่อใจซึ่งกันและกัน และกังวลว่าข้อมูลที่จะส่งเข้ามายังสมาคมนั้นอาจจะทำให้บริษัทคู่แข่งนำไปใช้ประโยชน์ จึงต้องการเก็บไว้เป็นความลับ
นอกจากนี้ ทางสมาคมกำลังเร่งศึกษากรมธรรม์คุ้มครองที่อยู่อาศัยฉบับมาตรการใหม่ โดยจะให้มีความคุ้มครองทุกประเภทอยู่ในกรมธรรม์ฉบับเดียว ทั้งภัยน้ำท่วม ภัยจลาจล ภัยแผ่นดินไหว และเพื่อไม่ให้เบี้ยประกันภัยสูงเกินไป จะลดทุนประกันขั้นต่ำลง อาจจะเริ่มที่ความคุ้มครอง 5 หมื่นบาท หากใครต้องการความคุ้มครองสูงก็สามารถเพิ่มวงเงินได้ เนื่องจากปัจจุบันกรมธรรม์ที่อยู่อาศัยฉบับมาตรฐานในปัจจุบันไม่คุ้มครองภัยน้ำท่วม เพียงคุ้มครองไฟไหม้ และภัยเปียกน้ำ กรณีที่เกิดน้ำท่วมในครั้งนี้จึงไม่ได้รับความคุ้มครอง 
“คณะทำงานประกันภัยเบ็ดเตล็ดกำลังศึกษาอยู่ โดยวางแผนไว้ว่าจะออกกรมธรรม์ใหม่ที่คุ้มครองความเสี่ยงภัยทุกชนิดออกมาได้ภายในไตรมาสแรกของปี 2554” นายจีรพันธ์ กล่าว 
นายจีรพันธ์ กล่าวว่า สำหรับภัยธรรมชาติในปี 2553 นี้ อาจมีผลทำให้บริษัทรับประกันภัยต่อต่างประเทศมีการปรับค่าเบี้ยประกันเพิ่มขึ้น เนื่องจากในปีนี้มีการส่งสัญญาณถึงความเสี่ยงจากวิกฤตต่างๆ เข้ามาโดยตลอด และความเสียหายกระจายทั่วประเทศ อย่างไรก็ตามหากจะมีการปรับราคาเบี้ยประกันภัยขึ้น จะไม่กระทบกับลูกค้ารายย่อย แต่จะกระทบกับลูกค้ารายใหญ่